CELEX: C2006/108/48
Language: fi
Date: 2006-05-06 00:00:00
Title: Asia T-84/06: Kanne  13.3.2006  — Onderlinge Waarborgmaatschappij Azivo Algemeen Ziekenfonds De Volharding v. komissio

6.5.2006   
            
            
               FI
            
            
               Euroopan unionin virallinen lehti
            
            
               C 108/27
            
         Kanne 13.3.2006 — Onderlinge Waarborgmaatschappij Azivo Algemeen Ziekenfonds De Volharding v. komissio
   (Asia T-84/06)
   (2006/C 108/48)
   Oikeudenkäyntikieli: hollanti
   Asianosaiset
   
      Kantaja: Onderlinge Waarborgmaatschappij Azivo Algemeen Ziekenfonds De Volharding U.A. (Haag, Alankomaat) (edustajat: asianajajat G. van der Wal ja T. Boesman)
   
      Vastaaja: Euroopan yhteisöjen komissio
   Vaatimukset
   
               —
            
            
               3.5.2005 tehty komission päätös (valtiontuet N 541/2004 ja N 542/2004) on kumottava;
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja on sairausvakuutuslaitos, johon kuuluu noin 150 0000 vakuutettua. Näillä vakuutetuilla on normaalisti suurempi sairausvakuutuspalvelujen tarve kuin Alankomaissa asuvalla keskivertovakuutetulla, minkä vuoksi kantaja on tuottanut pitkään muita sairausvakuutuslaitoksia heikompaa tulosta. Kantajan mukaan heikko tulos johtuu puutteista riskien tasausjärjestelmässä.
   Kantaja riitauttaa komission päätöksen (1), jossa hyväksytään EY 87 ja 88 artiklan nojalla valtiontuet, jotka Alankomaat on ilmoittanut uuden sairausvakuutusjärjestelmän yhteydessä. Näillä tukitoimilla pysytetään voimassa sairausvakuutusrahastojen rahastoinnit ja riskien tasausjärjestelmä (2).
   Kantajan mukaan komissio on arvioinut virheellisesti riskien tasausjärjestelmän toimintaa ja on suorittanut puutteellisen tutkinnan. Kantaja väittää, että päätös on näin ollen EY 86 artiklan 2 kohdan vastainen ja epälooginen sekä puutteellisesti perusteltu.
   Kantajan mukaan komission on perusteettomasti hyväksynyt riskien tasausjärjestelmän EY 86 artiklan 2 kohdan nojalla. Riskien tasausjärjestelmässä ilmenevien puutteiden vuoksi tietyille vakuuttajille myönnetty korvaus on huomattavasti korkeampi kuin mikä on tarpeen julkisesta palveluvelvoitteesta aiheutuneiden kustannusten kattamiseksi, kun taas osalle vakuuttajista suoritetaan tämän vuoksi riittämättömiä korvauksia.
   Kantaja väittää lisäksi, että komission olisi pitänyt ilmoitettujen tukitoimien monimutkaisuuden vuoksi ryhtyä EY 88 artiklan 2 kohdan mukaiseen viralliseen tutkimismenettelyyn. Komissiolla on sen mukaan täytynyt olla EY 88 artiklan 3 kohdassa tarkoitetussa alustavassa tutkimisvaiheessa vakavia vaikeuksia arvioida tukitoimien yhteensoveltuvuutta yhteismarkkinoille, koska sillä ei ole ollut käytettävissään riittävästi tietoa asiasta.
   Lopuksi kantaja väittää, että komissio on riidanalaista päätöstä tehdessään jättänyt perusteettomasti ottamatta huomioon sen seikan, että Alankomaiden uusi sairausvakuutusjärjestelmä on vahinkovakuutusdirektiivin (3), EY 43 artiklan ja EY 49 artiklan vastainen. Kantaja viittaa tämän osalta erityisesti uuteen järjestelmään sisältyviin, maksujen eriyttämistä, hyväksymisvelvoitetta ja riskien tasausjärjestelmää koskeviin säännöksiin. Kantaja väittää lopuksi, että komissio on perusteettomasti ja EY 253 artiklan vastaisesti jättänyt perustelematta sen, miksi se katsoo, että ilmoitetut valtiontuet eivät ole kolmannen vahinkovakuutusdirektiivin eivätkä EY 43 ja 49 artiklan, luettuina yhdessä EY 87 artiklan ja EY 86 artiklan 2 kohdan kanssa, vastaisia.
   
      (1)  EUVL 2005, C 324, s. 30.
   
      (2)  Valtiontuet N541/2004 ja N 542/2004.
   
      (3)  Muuta ensivakuutusta kuin henkivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 73/239/ETY ja 88/357/ETY muuttamisesta 18 päivänä kesäkuuta 1992 annettu neuvoston direktiivi 92/49/ETY (kolmas vahinkovakuutusdirektiivi) (EYVL L 228, s. 1).